पाएं अपने शहर की ताज़ा ख़बरें और फ्री ई-पेपरडाउनलोड करें
सेक्टर-30 में 16 दिन पहले विवाहिता की संदिग्ध परिस्थितियों में मौत मामले में पुलिस ने दहेज के लिए पत्नी की हत्या करने के आरोपी पति रविंद्र कुमार को गिरफ्तार किया है। आरोपी को दो दिन के रिमांड पर लिया। 20 अप्रैल को करनाल के गांव बुढ़नपुर निवासी रमेश कुमार ने थाना सदर थानेसर में शिकायत दर्ज कराई थी कि उसने अपनी बेटी सोनिया की शादी आठ मार्च 2018 को सेक्टर-30 कुरुक्षेत्र निवासी रविंद्र के साथ की थी।
शादी के 15 दिन बाद से ही उसकी बेटी को दहेज के लिए प्रताड़ित किया जाने लगा था। पति रविंद्र, ससुर सुभाष चंद व सास उसे प्रताड़ित कर रहे थे। कई बार पंचायतें भी हुई, लेकिन फिर भी ससुरालजनों ने बेटी को परेशान करते रहे।
शिकायतकर्ता का आरोप है कि दामाद रविंद्र के किसी अन्य लड़की के साथ संबंध हैं। 11 अप्रैल को रविंद्र और उसका पिता सुभाष उनके घर बुढ़नपुर आए और सोनिया को अपने साथ कुरुक्षेत्र ले आए। इसके बाद फिर सोनिया के साथ मारपीट करने लगे। 18 अप्रैल को वह खुद अपनी लड़की के ससुराल मिलने आया था। उसी दिन वापस चला गया था। 20 अप्रैल को उसके पास सोनिया के ससुर सुभाष का फोन आया की सोनिया ने फंदा लगाकर आत्महत्या कर ली है।
सूचना पर शिकायतकर्ता परिवार के साथ मौके पर पहुंचा और पुलिस को बयान लिखवाएं। शिकायत पर पुलिस ने दहेज के लिए हत्या करने सहित कई धाराओं के तहत केस दर्ज किया था। मामले में छानबीन के बाद सेक्टर-पांच चौकी प्रभारी जीत सिंह की टीम ने आरोपी पति रविंद्र को गिरफ्तार किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn